Somerset-Oos nog verval gespaar | Netwerk24
Deur Albert Troskie, Port Elizabeth 30 Junie 2017 06:00
Soos Annelie Botes (27.06) het ons ook die afgelope naweek die Oos-Kaapse platteland besoek toe ek tydens die oggenddiens die orrel in die pragtige NG kerk op my ou tuisdorp, Somerset-Oos, bespeel het.
Gelukkig was ons ervaring beter as dié van Annelie op Bedford, want Somerset-Oos lyk vir ons steeds na 'n trotse, netjiese dorp. Daar is sekerlik ook probleme, maar ons indruk is dat die wonings en tuine netjies is, die strate in 'n beter toestand as Cradock s'n en pragtig omsoom met bome, die Gill-skoolterrein met die indrukwekkende geboue, waaronder die graf van die legendariese mnr. Coppens en die Hannes Marais-paviljoen skoon en netjies, die sakelewe aktief, en dan die grootse NG kerkgebou wat duidelik goed onderhou word.
Baie mense het die diens bygewoon met 'n uitstekende preek deur ds. Chris du Raan. Die groot aantal gemeentekinders het ons beïndruk. Oënskynlik is hierdie nog 'n lewenskragtige gemeente met heelwat jonger lidmate.
Ons kry die indruk dat Somerset-Oos die verval wat baie plattelandse dorpe tref, gelukkig vryspring. En die vriendelikheid en hartlikheid van almal het ons asem weggeslaan.